## Rješenje kojim se odbija zahtjev društva Nova Ljub­ljanska banka d.d., Ljubljana, Republika Slovenija, za izdavanje odobrenja za stjecanje kvalificiranog udjela u društvu Optima leasing d.o.o., Zagreb

### NN 151/2008 (23.12.2008.), Rješenje kojim se odbija zahtjev društva Nova Ljub­ljanska banka d.d., Ljubljana, Republika Slovenija, za izdavanje odobrenja za stjecanje kvalificiranog udjela u društvu Optima leasing d.o.o., Zagreb

HRVATSKA AGENCIJA ZA NADZOR FINANCIJSKIH USLUGA

4134

Na temelju odredbi članka 8. stavka 1. i članka 19. Zakona o Hrvatskoj agenciji za nadzor financijskih usluga (»Narodne novine« br: 140/05), te odredbe članka 12. stavka 2. Zakona o leasingu (»Narodne novine« br. 135/06) odlučujući o zahtjevu društva Nova Ljubljanska banka d.d., Ljubljana, Trg Republike 2, Republika Slovenija, zastupanog po punomoćniku Marku Jeriču, Hrastnik, Trg Franca Kozarja 14, Republika Slovenija, za izdavanje odobrenja za stjecanje kvalificiranog udjela u leasing društvu Optima leasing d.o.o., Zagreb, Miramarska cesta 24, Hrvatska agencija za nadzor financijskih usluga na sjednici održanoj 18. prosinca 2008., donijela je

RJEŠENJE

1. Odbija se zahtjev društva Nova Ljubljanska banka d.d., Ljubljana, Trg Republike 2, Republika Slovenija, za izdavanje odobrenja za stjecanje kvalificiranog udjela u društvu Optima leasing d.o.o., Zagreb, Miramarska cesta 24, u visini od 75,1% poslovnog udjela u društvu.

2. Ovo Rješenje će se objaviti u »»Narodnim novinama««.

Obrazloženje

1.) Društvo Nova Ljubljanska banka d.d., Ljubljana, Trg Republike 2, Republika Slovenija (dalje u tekstu: Nova Ljubljanska banka d.d.), zastupano po punomoćniku Marku Jeriču, Hrastnik, Trg Franca Kozarja 14, Republika Slovenija, Na temelju odredbe članka 11. stavak 1. Zakona o leasingu (»Narodne novine« br. 135/06, dalje u tekstu: Zakon), podnijelo je Hrvatskoj agenciji za nadzor financijskih usluga (dalje u tekstu: Agencija) 24. listopada 2008. Zahtjev za izdavanje odobrenja za stjecanje kvalificiranog udjela u društvu Optima leasing d.o.o., Zagreb, Miramarska cesta 24 (dalje u tekstu: Optima leasing), te 19. studenoga 2008. Dopunu istog Zahtjeva (dalje u tekstu: Zahtjev).

Uvidom u Zahtjev kao i priloženi Predugovor sklopljen u formi javnobilježničkog akta dana 15. listopada 2008., o namjeri otuđenja poslovnog udjela, odnosno sklapanja ugovora o prodaji poslovnog udjela, proizlazi da Nova Ljubljanska banka d.d. namjerava neposredno steći 75,1% poslovnog udjela u Optima leasing od društva NLB leasing d.o.o., Ljubljana, kao prodavatelja poslovnog udjela.

U postupku je utvrđeno da je Nova Ljubljanska banka d.d., sukladno odredbi članka 12. stavka 1. točke 1. Zakona, uz Zahtjev dostavila Agenciji propisanu dokumentaciju.

Odredbom članka 12. stavak 2. Zakona određeno je da će Agencija odbiti zahtjev za izdavanjem odobrenja iz članka 11. stavka 1. ili stavka 2. Zakona ako iz podataka s kojima raspolaže proizlazi da bi zbog:

– pravnog, odnosno financijskog položaja budućeg stjecatelja kvalificiranog udjela ili zbog djelatnosti, odnosno poslova koje obavlja budući stjecatelj kvalificiranog udjela ili s njime povezane osobe ili zbog postupaka koje su budući stjecatelji kvalificiranog udjela činili, moglo biti ugroženo poslovanje leasing društva,

– djelatnosti ili poslova koje obavlja budući stjecatelj kvalificiranog udjela moglo biti onemogućeno ili znatno otežano obavljanje nadzora nad poslovanjem leasing društva.

U odlučivanju povodom podnosenog Zahtjeva, Agencija se, na temelju podataka kojima raspolaže o pravnom položaju, ali i o postupcima koje je Nova Ljubljanska banka d.d. činila, rukovodila procjenom i analizom pravnih i financijskih rizika koji mogu značajno utjecati na poslovanje Optima leasing, u mjeri da ti rizici mogu ugroziti poslovanje ovog leasing društva. Rizik pravnog, odnosno financijskog položaja Nova Ljubljanska banka d.d. kao stjecatelja kvalificiranog udjela u Optima leasing, proizlazi iz spora koji se vodi radi duga na ime neisplaćene devizne štednje s hrvatskim državljanima štedišama Ljubljanske banke d.d., Ljubljana, ishoda tog spora i eventualnog namirenja vjerovnika. Agencija ove okolnosti ocjenjuje kao pravne i financijske rizike za sigurno i stabilno poslovanje Optima leasing u Republici Hrvatskoj.

Nadalje, radi postupka Ljubljanske banke d.d., Ljubljana prema hrvatskim štedišama koji je predmet spora, Agencija smatra da je u Republici Hrvatskoj ozbiljno narušeno povjerenje potencijalnih korisnika financijskih usluga prema društvima, pružateljima financijskih usluga koja su, na bilo koji način, u značajnoj mjeri povezani sa Nova Ljubljanska banka d.d.

Također, odredbom članka 13. Zakona o Hrvatskoj agenciji za nadzor financijskih usluga (»Narodne novine« br. 140/05) regulirani su temeljni ciljevi Agencije. Jedan od tih ciljeva je i promicanje i očuvanje stabilnosti financijskog sustava. Odredbom članka 14. ovog Zakona, utvrđena su načela kojima se Agencija rukovodi u ostvarivanju temeljnih ciljeva. Jedno od tih načela je i načelo izgradnje povjerenja među sudionicima financijskog tržišta.

Ostvarujući jedan od zakonom utvrđenih temeljnih ciljeva, promicanja i očuvanja stabilnosti financijskog sustava, Agencija je, u ovom postupku, kod donošenja odluke o Zahtjevu, uzela u obzir načelo izgradnje povjerenja među sudionicima financijskog tržišta.

Slijedom svega navedenog, Agencija ocjenjuje da bi stjecanjem kvalificiranog udjela u visini od 75,1% poslovnog udjela u Optima leasing od strane Nova Ljubljanska banka d.d., u smislu prethodno navedenih okolnosti, poslovanje Optima leasing na leasing tržištu u Republici Hrvatskoj, bilo ugroženo, pa je Na temelju odredbe članka 12. stavak 2. Zakona, odlučila kao u točki 1. izrjeke ovog Rješenja.

2.) Na temelju odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje će se objaviti u »Narodnim novinama«.

UPUTA O PRAVNOM LIJEKU

Protiv ovog Rješenja, žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog Rješenja.

Klasa: UP/I-451-01/08-02/25

Urbroj: 326-114-08-4

Zagreb, 18. prosinca 2008.

Član Uprave
Ivica Letinić, v. r.

Rješenje, NN 151/2008-4134